Horsens: Erik Menved Søspejderne i Horsens var i pinsen på det planlagte pinsetogt. Spejderne skulle til Tunø. Turen skulle dog vise sig at blive en anden og mere dramatisk.

Første etape sejlads fredag gik fint. Lørdag lovedes jævn vind, stigende til frisk sidst på eftermiddagen, men vejret leverede både før tid og i overmål.

Spejderne måtte rebe og bjerge sejl i søen. I det hårde vejr opstod havari i den stående rig på yngstebåden, og alle både søgte mod As Vig for at udbedre skaden.

En spejder er imidlertid altid beredt, og naturligvis var både værktøj og kritiske reservedele medbragt. Derefter gik turen til Juelsminde.

Søndag eftermiddag havde vinden lagt sig tilstrækkeligt til, at turen kunne gå til Hjarnø.

Mandag sejlede alle spejdere alene i deres både fra Hjarnø til Horsens Havn. Afgang og ankomst foregik uden ledere ombord og for sejl.

Erik Menved spejderne startede søspejder i Horsens sidste forår. Yngste spejder er 12 år, og de grønneste har kun været i gang i et par måneder.